ซีมิโก้คว้าที่ปรึกษาอินโดจีนอื้อ
เคที ซีมิโก้ เผยธุรกิจวานิชธนกิจเพื่อนบ้านกลุ่มอินโดจีนเฟื่องฟู งานรุมเร้ารับเปิดเสรีอาเซียน
27 ธ.ค. 2555

เคที ซีมิโก้ เผยธุรกิจวานิชธนกิจเพื่อนบ้านกลุ่มอินโดจีนเฟื่องฟู งานรุมเร้ารับเปิดเสรีอาเซียน 
นายชัยภัทร ศรีวิสารวาจา ประธานเจ้าหน้าที่บริหาร บริษัทหลักทรัพย์ เคที ซีมิโก้ (KTZ) เปิดเผยว่า ขณะนี้บริษัทให้ความสำคัญกับการรับงานในกลุ่มประเทศอินโดจีน และได้ออกไปรุกธุรกิจในกลุ่มประเทศเหล่านี้เมื่อหลายปีที่ผ่านมา จนปัจจุบันนี้มีการจัดตั้งบริษัทเพื่อรับงานทางด้านวานิชธนกิจ และดำเนินธุรกิจหลักทรัพย์ใน 3 ประเทศ คือเวียดนาม ลาว และพม่า
ทั้งนี้ ธุรกิจในกลุ่มประเทศเหล่านี้มีปริมาณมากตามการขยายตัวทางด้านเศรษฐกิจ ไม่ว่าจะเป็นงานทางด้านนำหุ้นเข้าตลาด การควบรวมกิจการ และการซื้อกิจการ เป็นต้น โดยในปี 2556 คาดว่าบริษัทจะทำหน้าที่รับเป็นที่ปรึกษาในการนำ 3 บริษัทเป็นอย่างน้อยเข้าจดทะเบียนในตลาดหุ้นลาว 
ขณะที่งานในประเทศเวียดนามจะเป็นการรับเป็นที่ปรึกษาในการควบรวมกิจการมากกว่านำหุ้นเข้าตลาด เนื่องจากเศรษฐกิจในประเทศเวียดนามประสบปัญหาโดยในปีนี้สามารถทำดีลควบรวมกิจการในประเทศเวียดนามได้สำเร็จไปแล้ว 2 ดีล
“สถานการณ์ในเวียดนามคล้ายกับเมืองไทยเมื่อปี 2540 โดยธุรกิจดีแต่ติดปัญหาขาดสภาพคล่องทางการเงิน หน้าที่ของเราคือไปหานักลงทุนเข้ามาซื้อกิจการเพื่อให้ธุรกิจเดินไปได้ต่อ ซึ่งปัจจุบันมีนักลงทุนทั้งในไทยและต่างประเทศสนใจวิ่งเข้ามาหาบริษัทเพื่อให้หากิจการดีๆ เพราะมองว่ากลุ่มประเทศเหล่านี้จะมีโอกาสเติบโตในอนาคตได้อีก” นายชัยภัทร กล่าว 
ขณะเดียวกันบริษัทยังเข้าไปรับงานด้านที่ปรึกษาในสิงคโปร์ มาเลเซีย เพื่อให้คำปรึกษาทางด้านการจัดหาแหล่งลงทุน การเข้าซื้อกิจการ และการจัดหาแหล่งทุน
นายชัยภัทร กล่าวว่า การรุกธุรกิจต่างประเทศของบริษัทเป็นไปเพื่อรองรับการเปิดเสรีอาเซียนที่จะมีขึ้นในอนาคต 
อย่างไรก็ตาม ยอมรับว่ายังเป็นสัดส่วนที่ต่ำ เพราะธุรกิจนายหน้าค้าหลักทรัพย์ในประเทศไทยยังคงเป็นธุรกิจหลักในการสร้างรายได้ให้กับเคที ซีมิโก้ เพียงแต่แนวโน้มธุรกิจจากต่างประเทศมีโอกาสที่ดีขึ้น ดังจะเห็นได้ว่าสัดส่วนรายได้จากวานิชธนกิจของบริษัทในปีนี้เพิ่มขึ้นเป็น 10% ของรายได้รวม แต่ในจำนวนนี้มากกว่าครึ่งมาจากงานในต่างประเทศ